## Ruth Merino avança canvis en el Registre d’entitats socialment responsables per a facilitar la inscripció de més entitats

*** La consellera d’Hisenda clausura la VII edició dels Reconeixements DONAiDONA que entrega l’Associació d’Empresàries, Professionals i Directives de València
* Els canvis en la baremació perseguixen afavorir l’alta en el registre d’ens de caràcter no mercantil com a autònoms, cooperatives o associacions**

La consellera d’Hisenda, Economia i Administració Pública, Ruth Merino, ha anunciat que la Generalitat modificarà els criteris de baremació per a inscriure’s en el Registre d’entitats socialment responsables, “amb la finalitat de facilitar i flexibilitzar la inscripció de més entitats de caràcter no mercantil com associacions, autònoms o fins i tot ajuntaments que fins ara havien de seguir una tramitació més complexa que la de les mercantils”.

Així mateix, estos nous canvis preveuen que a partir d’ara les entitats que tinguen menys de 50 treballadors no necessiten contractar una auditoria social.

En este sentit, Ruth Merino ha assenyalat que amb este canvi normatiu, que està en fase d’exposició pública, “també volem anticipar-nos a les exigències que previsiblement determinarà la Unió Europea per a estar alineats amb la normativa en sostenibilitat i amb les exigències dels mercats, al mateix temps que pretenem simplificar el procediment i la ferramenta en línia d’autobaremació per a fer-la més efectiva”.

La consellera d’Hisenda ha fet estes declaracions durant la clausura de la VII edició dels Reconeixements DONAiDONA que entrega l’Associació d’Empresàries, Professionals i Directives de València (EVAP), i que enguany han recaigut en les entitats Integra Azafat@ i BlueBell Coffee.

Durant la seua intervenció, Ruth Merino ha destacat que la Comunitat és la primera regió a Europa “que disposa d’un registre d’entitats socialment responsables que actualment té ja 60 entitats associades” i ha ressaltat que des de la Generalitat “considerem que la responsabilitat social és una via de transformació irrenunciable per a impulsar la Comunitat Valenciana cap a un model econòmic més sostenible, cohesionat, inclusiu i competitiu”.

Per a complir amb este propòsit, “a través del Consell de Responsabilitat Social fomentem i potenciem iniciatives socialment responsables en l’àmbit empresarial i en la mateixa administració perquè des de la Generalitat considerem que la responsabilitat social és una via de transformació per a impulsar la Comunitat cap a un model econòmic més sostenible, inclusiu i competitiu”, ha afegit la consellera.

A més, la responsable de les finances valencianes ha convidat l’Associació d’Empresàries, Professionals i Directives de València (EVAP) a sol·licitar la qualificació per a accedir al Registre d’entitats socialment responsables perquè “és una oportunitat per a demostrar el vostre compromís social i també us proporcionarà beneficis a l’hora d’accedir a productes financers, inversió o assegurances, i fins i tot a ser valorada de manera preferent per les administracions públiques”.

Finalment, Ruth Merino ha indicat que des del Consell “estem acabant amb lloses que frenaven el creixement econòmic de la nostra Comunitat com l’exacerbada burocràcia o l’asfíxia fiscal”, i ha reivindicat l’aposta del Consell “per generar un model econòmic pròsper per a fer de la Comunitat un territori innovador i estratègic que atraga riquesa i genere ocupació i benestar”.

Fecha: 16/05/2024